Zagrebački Kvartovi Kulture
2024-09-07 11:00 - 2024-09-08 21:30 (Europe/Zagreb) | Siget, Zagreb, 10000, Croatia (Local Name: Hrvatska)
Zagrebački kvartovi kulture projekt je u kojem kultura tijekom nadolazećih mjeseci kreće na proputovanje kroz sedam zagrebačkih kvartova. Bogat i raznovrstan kulturno-umjetnički program zaživjet će uskoro u Novom Jelkovcu, Svetoj Klari i Malešnici, pa potom i u Sigetu, Gajevu i Srednjacima te Ravnicama.

Na rubu pameti / Adaptacija i izvedba: Dragan Despot / Glazba: Arsen Dedić
2024-09-06 21:00 - 23:30 | Hrvatski prirodoslovni muzej, Demetrova 1, Zagreb, 10000, Croatia (Local Name: Hrvatska)
Objavljen 1938. godine Krležin roman „Na rubu pameti“ predložak je monodramskog autorskog projekta glumca Dragana Despota koji potpisuje dramaturšku obradu, režiju i izvedbu, dok je autor glazbe Arsen Dedić.
U dramaturškoj i glumačkoj interpretaciji romana, Despot se promišljeno i precizno usredotočuje na životnu ispovijed intelektualca koji se usudio otvoreno suprotstaviti moralnoj hipokriziji malograđanskog društva i zbog toga podnosi nemilosrdnu osudu. Sam na sceni, u intimističkom ugođaju, Despot uspijeva snagom svoje glumačke igre gledatelju imaginirati sve prostore i situacije u kojima se odigravaju Doktorovi sukobi – od blagovaonice, hotela, sudnice i kaznionice do ludnice. Despot igra Krležina Doktora u širokom rasponu izražajnih mogućnosti svoga talenta i zrelosti, stvorivši živ i dojmljiv scenski lik: izvanredno sugestivan, u visokom intenzitetu govora, ali nimalo patetičan. U svojoj interpretaciji on uspijeva spojiti emociju i ironiju, sjetnu liričnost i razornu intelektualnu analitičnost.

XV. Ljetne noći Teatra EXIT: BUKAČA
2024-09-06 21:00 - 22:00 | Studio EXIT, Gundulićeva 37/1, Zagreb, 10000
U godini kada slavi 30. obljetnicu rada, održavaju se i jubilarne, 15. Ljetne noći Teatra EXIT, i to u dva dijela. Prvi dio trajat će od 3. srpnja do 3. kolovoza, a drugi od 30. kolovoza do 14. rujna.
Većina programa održava se na krovnoj terasi Centra mladih Ribnjak, dok se ostatak programa odvija u klimatiziranom prostoru Studija EXIT (Gundulićeva 37/1), a u drugom dijelu Ljetnih noći tri predstave održat će se i u Teatru EXIT (Ilica 208).
BUKAČA
Autorski tim:

Prema istoimenom romanu Martine Mlinarević
Gluma, režija, dramaturgija: Tea Šimić
Projekt Monodrama Bukača realiziran je isključivo uz pomoć crowdfunding kampanje Yes to EMMA, no dilemma.
Tim kampanje: Tea Šimić, Martina Mandek, Katija Bratković, Lovro Ivanković, Anđela Kusić, Dino Nikšić, Jan Humski

O predstavi:

Nastala po istoimenoj knjizi Martine Mlinarević, kombinacija je dinamičnog pripovijedanja s elementima scenskog pokreta i lutkarstva koji su iskorišteni za stvaranje atmosfere i igranje nekoliko različitih likova. Bukača bez cenzure govori o turbulentnoj godini dana Martininog života koja se, uz borbu s teškom bolešću, borila i s mržnjom sredine u kojoj je odrasla. Martina Mlinarević – novinarka, književnica i aktivistica, danas živi i radi u Pragu kao ambasadorica BiH. Tik prije odlaska izdala je ovu knjigu, koju naziva svojim najsnažnijim krikom.
Glumica Tea Šimić je knjigu dramatizirala i pretvorila u uspješan kazališni projekt – izvanrednu i vrlo brzo nagrađenu monodramu.
Izbačena iz vlastitog doma od strane vlastitog oca, s djetetom u naručju, kreće na putovanje puno boli, ali i čudesno lijepih događaja. Osim karcinoma dojke i zakržljalog mentaliteta male sredine, jednako je važna tema cyberbullying.
Kad sa scene čujemo poruke mržnje koje je Martina dobivala, u jezi se pitamo zašto ljudi žele zlo nekome tko im nije baš ništa učinio. Jedan od komentara na njezinoj Facebook stranici glasi: „Rak ti se dabogda tisuću puta umnožio da te cijelu popapa, kurvo smrdljiva“.
U mnogim dijelovima ove monodrame dobit ćemo britke odgovore na pitanja „što je to prava ljubav“ i „kako biti dobar čovjek“. Gdje god nas priča vodila, uvijek se vrati na smisao života koji je Martina našla, kako i sama kaže „na putovanju unutar sebe“.
Nadomak smrti sad znam da samo žive ljubavi vrijede živjeti, od mrtvih se ljudi što hodaju treba spasiti, sebe mrtvoga iz taloga bezličnih ustati.
Glumica Tea Šimić oblikovala je tekst i donijela vlastita redateljska rješenja. Uz mračne scene u kojima je prikazan Martinin psihofizički pakao, iskorišten je i humor kako bi se postigao comic relief. Pokretom i govorom glumica vješto prenosi sve stanice Martininog putovanja, popraćene prikladnom glazbenom podlogom. Samo jednim rekvizitom stvara razne likove i situacije te uz pomoć elemenata lutkarstva „oslikava“ potpuno praznu scenu.

Razotkrivanje: Jean-Baptiste Del Amo
2024-09-06 21:00 - 22:00
Kada? Petak, 6. rujna 2024., 21 sat
Gdje? ZKM, dvorana Istra
Sudjeluju: Jean-Baptiste Del Amo i Goran Ferčec (moderator)
Ne propusti Razotkrivanje s jednim od najvažnijih i najprevođenijih francuskih pisaca svoje generacije Jean-Baptisteom Del Amom, dobitnikom najprestižnije francuske književne nagrade Prix Goncourt i Nagrade François Mauriac Francuske akademije za prvi roman Une éducation libertine te autorom suvremenog klasika Carstvo životinja (OceanMore, 2020.; prijevod Željka Somun), ovjenčanog nagradom Prix du Livre Inter. Jean-Baptiste Del Amo na Festivalu svjetske književnosti predstavit će novi roman Sin čovječji (OceanMore, 2024.; prijevod Željka Somun), moćnu priču o putovanju u nepoznato koje će jednu obitelj staviti na test života. Kada se, nakon višegodišnjeg izbivanja, muškarac vrati ženi i devetogodišnjem sinu te ih odvede na imanje u zabiti, gdje je prije živio sa svojim okrutnim ocem, otvorit će se vrata prošlosti iza kojih čekaju mučna sjećanja i polagan, ali siguran put u ludilo. Briljantna stila, s rečenicama koje bi mogle oživjeti kao filmske scene, poetičan, jezovit i raskošan, Sin čovječji naslov je koji moraš doživjeti, a Jean-Baptiste Del Amo autor kojeg moraš čuti na Festivalu svjetske književnosti!
S Jean-Baptisteom Del Amom razgovarat će dramaturg, dramatičar i pisac Goran Ferčec, a razgovor će pratiti simultani prijevod.

Dvostruki portret: Teolinda Gersão i Andy Jelčić
2024-09-06 20:00 - 21:00
Kada? Petak, 6. rujna 2024., 20 sati
Gdje? ZKM, dvorana Miško Polanec (Janje)
Sudjeluju: Teolinda Gersão i Andy Jelčić; moderiraju Tanja Tarbuk i Josip Ivanović
Koja je veza između Thomasa Manna i Sigmunda Freuda? Kako je slavni njemački pisac Freudove teze ugradio u svoju književnost? I kakav je trag njihov odnos ostavio na ponajboljim stranicama portugalske književnosti? Saznat ćemo na tribini Dvostruki portret na kojoj gostuju jedna od najvećih živućih autorica portugalskog jezika Teolinda Gersão i jedan od naših najznačajnijih i najnagrađivanijih prevoditelja, autor dvaju romana, zbirke priča i zbirke portreta (s Evom Menasse) Andy Jelčić.
Teolinda Gersão na tribini će predstaviti novi roman Povratak Julije Mann u Paraty (Edicije Božičević, 2024.; prijevod Tanja Tarbuk), nagrađen Velikom nagradom za književnost dst, koji prati odnos Sigmunda Freuda i Thomasa Manna te snove i život njegove majke Julije Mann. Roman podijeljen u tri dijela razotkriva javne portrete oca psihoanalize i pisca i intelektualca, ali i vrlo osobne portrete satkane od ljubavi i mržnje, divljenja i zavisti. Tu je još jedan portret – majke Thomasa Manna, koja, neprilagođena životu u Njemačkoj, sanja o povratku u Brazil, u rodni Paraty. Otkrij najbolje od portugalske književnosti na Dvostrukom portretu!
Andy Jelčić će kao dobar poznavatelj razdoblja i likova/osoba obuhvaćenih romanom Povratak Julije Mann u Paraty ponuditi širu prostornu i vremensku sliku u koju je umetnuta knjiga Teolinde Gersão te na primjerima Četiri sestre Ernsta Strouhala i Dodererovoj Strudlhofstiege problematizirati pitanje je li ovdje uopće riječ o romanu.
Dvostruki portret moderirat će prevoditeljica Tanja Tarbuk i prevoditelj, urednik i vlasnik izdavačke kuće Edicije Božičević Josip Ivanović, a razgovor će pratiti simultani prijevod.

Razotkrivanje: Jens Liljestrand
2024-09-06 19:00 - 20:00
Kada? Petak, 6. rujna 2024., 19 sati
Gdje? ZKM, dvorana Istra
Sudjeluju: Jens Liljestrand i Luiza Bouharaoua (moderatorica)
Sjajno izdanje Razotkrivanja jamči gostovanje cijenjenog švedskog novinara i pisca Jensa Liljestranda, koji će predstaviti roman Ako sve i nestane (Profil, 2024.; prijevod Edin Bakić), objavljen u više od 20 zemalja svijeta, maestralnu priču o životima u plamenu u svijetu zapaljenom klimatskim krizama. U nekoj bliskoj budućnosti švedske šume proždire vatra, lokalno stanovništvo bježi, a svijet se, usprkos najcrnjim prognozama, i dalje okreće istom brzinom. Didrik, Melissa, André i Vilja, svatko u svom privatnom požaru, globalnu situaciju iskoristit će za vlastite planove, ili će je pak potpuno ignorirati, umrtvljeni skrolanjem po društvenim mrežama. Književna kritika roman Jensa Liljestranda usporedila je s klasikom Cesta Cormaca McCarthyja i briljantnim distopijama redatelja Rubena Östlunda – ima li bolje preporuke od ove da posjetiš Festival svjetske književnosti?
S Jensom Liljestrandom razgovarat će spisateljica, prevoditeljica i kulturna radnica Luiza Bouharaoua, a razgovor će pratiti simultani prijevod.

Dvostruki portret: Sebastià Alzamora i Jurica Pavičić
2024-09-06 18:00 - 19:00
Kada? Petak, 6. rujna 2024., 18 sati
Gdje? ZKM, dvorana Miško Polanec (Janje)
Sudjeluju: Sebastià Alzamora i Jurica Pavičić; moderira Vlatka Kolarović
Koje je naličje masovnog turizma? Kako se odražava na lokalno stanovništvo? I zašto u njemu uvijek stradaju nevini, poput životinja i šuma? Odgovore na ova pitanja potražit ćemo na tribini Dvostruki portret na kojoj gostuju jedan od najupečatljivijih glasova suvremene katalonske književnosti, pjesnik, prozaist i književni kritičar Sebastià Alzamora i naš nagrađivani pisac, novinar i scenarist Jurica Pavičić.
Sebastià Alzamora, dobitnik prestižnih književnih nagrada Josep Pla, Ciutat de Palma, Sant Jordi i drugih te nagrade kritičara Serra d’Or, na tribini će predstaviti svoj novi roman Bijes (Fraktura, 2024.; prijevod Boris Dumančić), jedinstvenu priču o ljepoti privrženosti između čovjeka i životinje te o bijesu zbog gubitka. Simpatična kujica Taylor i njezin gazda poznat su prizor šetnice uz more: iako devastiran, otok na kojem žive još je uvijek topao i privlačan; još uvijek dom. A kada Taylor otruje nepoznati napadač, njezinu gazdi život se stubokom mijenja – tko će mu pomoći da je pokopa na mjesto koje bi joj se svidjelo, kako će sada ispuniti dane i zašto bi itko počinio takvo zvjerstvo? Usred ove maestralne priče o bijesu, o truleži i tami današnjeg društva pojavljuju se – kao i u životu, uostalom – otoci nestvarne ljepote. Otkrij ljepotu književnosti Sebastiàa Alzamore na Dvostrukom portretu!
Sučelice španjolskom autoru naći će se Jurica Pavičić, dobitnik brojnih nagrada, između ostalog francuskih književnih nagrada Le Points i Grand Prix de la litterature policiere za najbolji europski kriminalistički roman, koji na tribini predstavlja roman Žigice (Stilus knjiga, 2024.) o zastrašujućem požaru u blizini Splita i jednom čovjeku zaljubljenom u planine. Kada policija preuzme slučaj, uvjerena da je vatra djelo piromana ili ljudskog nemara, priča će se polako početi raspetljavati, širiti na obiteljske i osobne sudbine… Označen kao “mediteranski noir, obiteljska drama i kronika društva”, roman Žigice, kao i Bijes, razotkriva ono lijepo i ružno, sretno i bolno i, što je najvažnije, ono ljudsko, u srži turizma i turističkih destinacija. Na kraju ljeta posjeti more u razgovoru s Juricom Pavičićem!
Dvostruki portret moderirat će urednica i novinarka Vlatka Kolarović, a razgovor će pratiti simultani prijevod.

Književne sudbine klasika: Italo Calvino
2024-09-06 13:00 - 14:00
Kada? Petak 6. rujna 2024., 13 sati
Gdje? ZKM, dvorana Miško Polanec (Janje)
Sudjeluju: Tatjana Peruško i Milana Vuković Runjić
Književnost pišeš velikim slovom? Klasici na tvojoj polici zauzimaju posebno mjesto? Posjeti novu tribinu Književne sudbine klasika o jednom od najistaknutijih talijanskih pripovjedača, pisaca i esejista 20. stoljeća, autoru svjetskog bestselera Ako jedne zimske noći neki putnik Italu Calvinu. Na tribini otkrij Nevidljive gradove (Vuković & Runjić, 2024.; prijevod Tatjana Peruško), kanonsko djelo suvremene svjetske književnosti utemeljeno na dijalogu kineskoga cara Kublaj‑kana i mletačkoga trgovca Marca Pola. “Uz to što uspostavljaju izravan dijalog s putopisnim predloškom (Il Milione) što ga je po povratku iz Kine, u zatočeništvu u koje je dospio nakon bitke između Mlečana i Genovežana u blizini Korčule, Marco Polo izdiktirao Rustichellu, piscu pustolovnih romana rodom iz Pise, Nevidljivi gradovi eksplicitno ili implicitno upućuju na brojna druga putopisna, filozofska i književna djela” (Vuković & Runjić).
Posjeti tribinu i osjeti moć književnih klasika!
O liku i djelu Itala Calvina govorit će prevoditeljica i sveučilišna profesorica Tatjana Peruško i spisateljica, esejistica i urednica Milana Vuković Runjić.

Književna matineja: Marina Vujčić
2024-09-06 12:00 - 13:00
Kada? Petak 6. rujna 2024., 12 sati
Gdje? ZKM, dvorana Istra
Sudjeluju: Marina Vujčić i učenice/učenici VII. gimnazije (prof. Lidija Dizdar i prof. Petra Tafra)
Nagrađivana spisateljica i dramatičarka Marina Vujčić gostovat će na tribini Književna matineja povodom svog novog romana Sigurna kuća (Fraktura, 2024.). Autorica će razgovarati s učenicama i učenicima zagrebačke VII. gimnazije pod mentorstvom profesorice Lidije Dizdar i profesorice Petre Tafre. Otkrij kako su doživjeli ovaj sjajni roman, potresnu priču o nasilju, oprostu i ponovnom rođenju.

Kava s autorom: Jens Liljestrand
2024-09-06 11:00 - 12:00
Kada? Petak, 6. rujna 2024., 11 sati
Gdje? Knjižara Fraktura
Sudjeluje: Jens Liljestrand
Kako pišu najbolji autori zemlje i svijeta, a kako razbijaju kreativnu blokadu? I što rade kada ne pišu? Saznaj to na Kavi s autorom, najboljem događanju koje možeš pronaći u Zagrebu u kasno ljeto! Osvježi se uz neformalnu čašicu razgovora s najvećim imenima svjetske i domaće književnosti u prekrasnom ambijentu Knjižare Fraktura!
Svrati svakodnevno od ponedjeljka do petka od 11 do 12 sati, popričaj s omiljenim autorom i uhvati potpis koji toliko priželjkuješ!

XV. Ljetne noći Teatra EXIT: SJAJNE STVARI
2024-09-05 21:00 - 22:10 | Studio EXIT, Gundulićeva 37/1, Zagreb, 10000
U godini kada slavi 30. obljetnicu rada, održavaju se i jubilarne, 15. Ljetne noći Teatra EXIT, i to u dva dijela. Prvi dio trajat će od 3. srpnja do 3. kolovoza, a drugi od 30. kolovoza do 14. rujna.
Većina programa održava se na krovnoj terasi Centra mladih Ribnjak, dok se ostatak programa odvija u klimatiziranom prostoru Studija EXIT (Gundulićeva 37/1), a u drugom dijelu Ljetnih noći tri predstave održat će se i u Teatru EXIT (Ilica 208).
SJAJNE STVARI
Autorski tim:

Tekst: Duncan Macmillan u koautorstvu s Jonnyem Donahoeom
Režija: Matko Raguž
Igra: Filip Križan
Glazba: Matija Antolić

O predstavi:

„Imaš 7 godina. Mama je u bolnici. Otac kaže da je ona učinila nešto glupo. Majka ne može naći razlog za sreću. Ti počinješ zapisivati sve što ti padne na pamet, a što bi bilo vrijedno življenja. I tu listu ostavljaš na njenom jastuku. Znaš da je čitala, jer je korigirala pogrešno napisane riječi.“
Radi se o toploj i dirljivoj ispovijesti čovjeka koji igra sebe od sedmogodišnjeg dječaka pa do odrasle dobi te njegovoj želji da pomogne majci koja pati od depresije. Može li joj tisuću razloga za sreću pomoći da se iz nje izvuče?
Duncan Macmillan nagrađivani je britanski dramatičar i scenarist. Neke od njegovih najpoznatijih drama su Lungs (postavljena i u Teatru EXIT 2016. godine), People, Places and things i Every brillliant thing.

Razotkrivanje: Robert Seethaler
2024-09-05 21:00 - 22:00
Kada? Četvrtak, 5. rujna 2024., 21 sat
Gdje? ZKM, dvorana Istra
Sudjeluju: Robert Seethaler i Milan Majerović-Stilinović (moderator)
Robert Seethaler, austrijski pisac, glumac i scenarist, autor romana Čitav jedan život (OceanMore, 2017.; prijevod Željka Gorički), kojim je zaslužio nagradu za promicanje suvremene austrijske književnosti Albert Goldstein te izborio finale prestižnih priznanja Međunarodne nagrade Man Booker i Međunarodne nagrade IMPAC Dublin, na tribini Razotkrivanje predstavit će novi naslov Kavana bez imena (OceanMore, 2024.; prijevod Željka Gorički), bogati portret života okupljenih oko kafića u bečkoj četvrti Leopoldstadt. Od 1966., kada Robert Simon preuzima zapušteni kafić, tijekom sljedećih deset godina pratimo kako se lica u izlogu Kavane bez imena izmjenjuju, grad raste i mijenja se, ljubavi se rađaju, a snovi umiru – sve do završne zabave 31. srpnja 1976., ujedno noći kada se u stvarnosti urušio slavni most na Dunavu Reichsbrücke. Novi roman Roberta Seethalera slavi male stvari i velike emocije na pozornici grada koji treperi – posjeti kavansko izdanje tribine Razotkrivanje!
S Robertom Seethalerom razgovarat će novinar i pisac Milan Majerović-Stilinović, a razgovor će pratiti simultani prijevod.

Dvostruki portret: Lucía Lijtmaer i Ivana Šojat
2024-09-05 20:00 - 21:00
Kada? Četvrtak, 5. rujna 2024., 20 sati
Gdje? ZKM, dvorana Miško Polanec (Janje)
Sudjeluju: Lucía Lijtmaer i Ivana Šojat; moderira Ela Varošanec Krsnik
Gdje leže kosti vještica progonjenih i spaljenih u srednjem i ranom novom vijeku? Je li njihov duh preživio vatru? I kako mogu pomoći današnjim ženama da se izbore za sebe, svoje snove i ljubav? Ovim pitanjima bavit ćemo se na tribini Dvostruki portret na kojoj gostuju Lucía Lijtmaer, jedna od zapaženijih španjolskih spisateljica, novinarka, književna prevoditeljica i sveučilišna profesorica, i naša poznata spisateljica i književna prevoditeljica Ivana Šojat.
Lucía Lijtmaer na Festivalu će predstaviti novi naslov, svjetski bestseler Spaliti sve (Fraktura, 2024.; prijevod Ela Varošanec Krsnik), roman o dvjema ženama iz dva razdoblja koje će spojiti nevjerojatne tajne i borba za ženska prava. U ljeto 2014. mlada žena bježi iz Barcelone u Madrid; od prtljage nosi svježi prekid s partnerom i skriveno uvjerenje da dolazi apokalipsa. Četiri stoljeća prije druga mlada žena – Deborah Moody, koja će postati poznata kao “najopasnija žena na svijetu”, bježi u Sjevernu Ameriku s posve drukčijom tajnom. Što će povezati ove dvije žene? Hoće li se snaći na novom tlu? I kamo će ih odvesti sudbina? Lucía Lijtmaer napisala je roman moćan kao vatra o “nasilju i licemjerju, vješticama i iscjeliteljima” – ne propusti prvo lice Dvostrukog portreta!
Ivana Šojat na tribini će govoriti o svom posljednjem romanu Rogus (Fraktura, 2023.), briljantnoj priči o ženskoj borbi u muškom svijetu, vrlo sličnoj danas kao i prije skoro tristo godina. Kada mlada arheologinja Angelina Pavković, umorna od životne kolotečine, na jednom osječkom lokalitetu otkrije mjesto gdje su spaljivali vještice, sve se mijenja. Angelina počinje promišljati svoj identitet, ulogu svog partnera i prijateljā te dešifrirati i napokon razumjeti svoje snove… Kao i Lijtmaer, Ivana Šojat sjajno isprepleće dva posve različita svijeta, dvije ženske sudbine koje oblikuju povijesne nepravde. Kao i Lijtmaer, čini to uz snažnu poruku, jednako aktualnu u 21. kao i u 17. stoljeću. Posjeti tribinu i otkrij Ivanu Šojat, drugo lice Dvostrukog portreta!
Dvostruki portret moderirat će prevoditeljica Ela Varošanec Krsnik, a razgovor će pratiti simultani prijevod.

Otvorenje izložbe: Jedna za sve – Sve za jednu / Klub likovnih umjetnica 1927. – 1940.
2024-09-05 19:00 - 2024-11-03 19:00 | Galerija Klovićevi Dvori, Jezuitski trg 4, Zagreb, Croatia (Local Name: Hrvatska)
Veliki izložbeni projekt Jedna za sve – Sve za jednu / Klub likovnih umjetnica 1927. – 1940. u Galeriji Klovićevi dvori donosi iscrpan prikaz djelovanja i recepcije umjetnica članica Kluba likovnih umjetnica osnovanog u Zagrebu 1927. godine kao prvog i jedinog ženskog likovnog udruženja u prvoj polovici 20. stoljeća na ovim područjima. Izložba temeljena na višegodišnjem istraživanju kroz dvjestotinjak radova, većinom slika, grafika, skulptura, djela primijenjene umjetnosti i arhivskog gradiva, posuđenog iz dvadesetak umjetničkih institucija iz Hrvatske i Slovenije te desetak privatnih zbirki, predstavit će stvaralaštvo prvih generacija akademski školovanih umjetnica. Članice Kluba likovnih umjetnica, udruženo su istupile na likovnu scenu i tržište, te sudjelovale i u organizaciji gostujućih izložbi u Zagrebu, njemačke kiparice i grafičarke Käthe Kollwitz 1936. godine i izložbe bugarskih likovnih umjetnica 1938. godine. Javnost će izložbu moći razgledati od 5. rujna do 3. studenoga 2024. Autorice i kustosice izložbe su Dunja Nekić, viša kustosica i voditeljica Zbirke starije fotografije MUO i dr. sc. Darija Alujević, stručna savjetnica u Arhivu za likovne umjetnosti Kabineta za arhitekturu i urbanizam HAZU.

Fragmenti prirode - izložba sekcije za keramiku, porculan i staklo ULUPUH-a
2024-09-05 19:00 - 21:00 | Galerija ULUPUH, Ilica 13, Zagreb, 10 000, Croatia (Local Name: Hrvatska)
Galerija ULUPUH, Ilica 13
Autorica koncepta i kustosica izložbe: Antonija Balić
Izlažu: Sandra Ban, Nevia Borović Vukelić, Željka Bračko, Ivančica Cvitić Znidarčić, Nadica Eichhorn, Martina Franić, Lucija Gudlin, Ana Hanzel, Nataša Kabalin, Željka Korbar, Ljubica Lovrenčić, Saša Martinović Kunović, Nataša Ninić, Vladimir Pecić, Nika Petrović Grilc, Danijela Pičuljan, Snježana Pokos- Vujec, Dijana Rajković, Nikolina Rodić Grgac, Sanja Stani, Marija Stojanović, Zdenko M. Šlibar, Marina Tudjina Badurina, Matea Zeman, Dani Žbontar
Pozvana autorica: Dora Pezić Mijatović
Posjetitelji će moći razgledati izložbu do 18. rujna u Galeriji ULUPUH, Ilica 13/1.kat, Zagreb, radnim danom od 10 do 17 sati i subotom od 10 do 13 sati. Nedjeljom i praznikom Galerija je zatvorena. Ulaz je slobodan.

Razotkrivanje: Nadia Ghulam
2024-09-05 19:00 - 20:00
Kada? Četvrtak, 5. rujna 2024., 19 sati
Gdje? ZKM, dvorana Istra
Sudjeluju: Nadia Ghulam i Barbara Matejčić (moderatorica)
Na tribini Razotkrivanje gostuje jedna od najvažnijih suvremenih afganistanskih spisateljica Nadia Ghulam, dobitnica prestižne katalonske književne nagrade Prudenci Bertrana te kandidatkinja za jednu od najvažnijih njemačkih nagrada za književnost za mlade Deutscher Jugendliteratur Preis, koja će na Festivalu predstaviti svoj hvaljeni roman Tajna mog turbana (Iris Illyrica, 2024.; prijevod Vedrana Lovrinović), napisan u suradnji s novinarkom Agnès Rotger, moćnu i potresnu priču o ratu, identitetu i neumornoj borbi za slobodu. Tajna mog turbana razotkriva nevjerojatan život autorice u ratom zahvaćenom Kabulu – kao djevojčici bomba joj je srušila obiteljski dom i nanijela teške ozljede, a kada se oporavila, Nadia je čak osam godina živjela kao dječak kako bi mogla raditi, zarađivati i prehraniti svoju peteročlanu obitelj. Nakon što je skinula turban i preselila se u Španjolsku, napokon kao žena, Nadia je odlučila svoju priču podijeliti s cijelim svijetom. Ne propusti ovaj maestralan roman, preveden na više od 10 svjetskih jezika, kojim je autorica postala jedan od važnijih glasova protiv ugnjetavanja djevojčica, djevojaka i žena.
S Nadijom Ghulam razgovarat će slobodna novinarka Barbara Matejčić, a razgovor će pratiti simultani prijevod.

Dvostruki portret: Ariel Magnus i Ivica Đikić
2024-09-05 18:00 - 19:00
Kada? Četvrtak, 5. rujna 2024., 18 sati
Gdje? ZKM, dvorana Miško Polanec (Janje)
Sudjeluju: Ariel Magnus i Ivica Đikić; moderira Hrvoje Klasić
Kako izgleda život jednog od najzloglasnijih nacističkih zločinaca Adolfa Eichmanna nakon Hitlerova pada? A kako život Ljubiše Beare, bivšeg mornaričkog oficira JNA, dok osmišljava i koordinira jedan od najvećih ratnih zločina 20. stoljeća, masovno ubojstvo bošnjačkih muškaraca i dječaka u Srebrenici? Odgovore na ova pitanja potražit ćemo na tribini Dvostruki portret na kojoj gostuju nagrađivani argentinski pisac, književni prevoditelj i novinar Ariel Magnus i jedan od naših najpoznatijih novinara, nagrađivani pisac i scenarist Ivica Đikić.
Ariel Magnus govorit će o novom naslovu Eichmann u Buenos Airesu (Fraktura, 2023.; prijevod Ela Varošanec Krsnik), maestralnom portretu Adolfa Eichmanna, koji novi život nakon sloma Trećeg Reicha živi u Argentini pod imenom Ricardo Klement. Čovjek koji je organizirao prijevoz Židova u logore smrti, zaslužan za istrebljenje pet milijuna ljudi, u Buenos Airesu radi kao uzgajivač kunića i suvlasnik lanca praonica rublja te sanja o povratku u Njemačku. Spora, ali dostižna, pravda Eichmanna sustiže 1960., kada ga agenti Mossada otimaju i vode u Izrael, gdje je osuđen i obješen bez riječi kajanja. Na Dvostrukom portretu upoznaj Ariela Magnusa i otkrij roman koji je slavni španjolski pisac Javier Cercas nazvao “magnetičnim” i “uznemirujućim”.
Sučelice njemačkom autoru naći će se Ivica Đikić te predstaviti svoj dokumentarni roman Beara (Bodoni, 2024.), koji uvjerljivo portretira lice iza hladne mašinerije smrti. Uz rekonstrukciju zbivanja u Srebrenici u srpnju 1995., Ivica Đikić čitatelja vodi u njihovo stravično zakulisje: osmišljavanje i organizaciju genocida, povjerene upravo Beari. Temeljen na opsežnoj i provjerenoj literaturi te svjedočanstvima, strukturiran moćnim poglavljima čiju atmosferu grade Bearina raspoloženja, strahovi, traume i ambicije, ali i sudbine brojnih drugih, krvnika i žrtava, roman Ivice Đikića jedinstven je i vječito aktualan. Otkrij Bearu, naslov nagrađen priznanjem Krunoslav Sukić Centra za mir, nenasilje i ljudska prava, na tribini s Ivicom Đikićem, dobitnikom nagrade Meša Selimović, Književne nagrade tportala za roman godine i nagrade Kočićevo pero.
Dvostruki portret moderirat će povjesničar i profesor na Filozofskom fakultetu Sveučilišta u Zagrebu Hrvoje Klasić, a razgovor će pratiti simultani prijevod.

Održiva Ura: ACO Green City - Modularna rješenja za Gradove spužve
2024-09-05 17:30 - 20:00 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
Pridružite nam se na prvom predavanju Održive Ure u Uraniji, gdje ćemo u suradnji s tvrtkom ACO istražiti inovativne metode urbanističkog planiranja koje doprinose ublažavanju posljedica klimatskih promjena.
Klimatske promjene postavljaju sve veće izazove pred gradove diljem svijeta, a jedan od ključnih zadataka urbanističkog planiranja je osigurati prirodno snižavanje temperature u urbanim sredinama. Rješenja poput zelenih zidova, hladnih krovova i stvaranja urbanih zelenih površina mogu značajno doprinijeti hlađenju gradskog prostora. Međutim, istraživanja pokazuju da najveći doprinos daju velika, sjenovita stabla.
Sve veća betonizacija i smanjenje zelenih površina u gradovima uzrokuju pojavu urbanih toplinskih otoka, povećavajući temperature u urbanim sredinama i povećavajući rizik od poplava zbog nedovoljne upojne sposobnosti površina. Kako bi se osigurao zdrav rast i dugovječnost gradskih stabala, ključno je omogućiti im dovoljno podzemnog prostora. Naime, stabla razvijaju svoj puni klimatski potencijal tek nakon 20 godina, kada njihova krošnja postane dovoljno velika, a za to im je potrebno najmanje 35 kubnih metara korijenskog prostora.
Jedan od najinovativnijih pristupa ovom izazovu je princip “Gradova spužvi“, koji osigurava zdrav razvoj i opstanak stabala s velikim krošnjama na popločanim površinama, produžujući njihov životni vijek na najmanje 80 do 100 godina. Tvrtka ACO, kao partner radne grupe Schwammstadt, razvila je modularni sustav za prikupljanje i pročišćavanje kišnice prilagođen lokalnim uvjetima, koji doprinosi održivom upravljanju površinskim vodama u gradovima.
Pridružite nam se i saznajte kako možemo oblikovati održivu budućnost naših gradova uz pomoć inovativnih rješenja koja štite okoliš i poboljšavaju kvalitetu života u urbanim sredinama.
Broj mjesta je ograničen, pa vas molimo da rezervirate svoje mjesto ovdje. Ulaz je slobodan!

Književne sudbine klasika: Karel Čapek
2024-09-05 13:00 - 14:00
Kada? Četvrtak, 5. rujna 2024., 13 sati
Gdje? ZKM, dvorana Miško Polanec (Janje)
Sudjeluju: Katica Ivanković i Andrija Škare
Književnost pišeš velikim slovom? Klasici na tvojoj polici zauzimaju posebno mjesto? Posjeti novu tribinu Književne sudbine klasika o jednom od najvažnijih i najutjecajnijih čeških pisaca između dva svjetska rata Karelu Čapeku. Na tribini otkrij Pripovijetke iz jednog i drugog džepa (Petrine knjige, 2024.; prijevod Katica Ivanković), 48 humornih, melankoličnih i oporih minijatura o zločinu koji je uvijek uronjen u svakodnevicu te o moralu i pravdi, koji su često stvar perspektive. “Čapek i varalicama i prevarenima, i ubojicama i ubijenima pokušava dati lice čovjeka i pokazati da u svakome od nas istovremeno čuči i jedno malo lice dobra kao i sitno naličje zla. (…) Pisane u formi razgovora običnih ljudi, dinamičnim i urbanim stilom, ove će pripovijesti svoga autora, jednom kad zavirimo u njegove džepove, kriomice i s namjerom da ih čitalački opelješimo, potvrditi kao majstora žanra” (Petrine knjige). Posjeti tribinu i osjeti moć književnih klasika!
O liku i djelu Karela Čapeka govorit će prevoditeljica Katica Ivanković i pisac i urednik Andrija Škare.

Književna matineja: Luka Ostojić
2024-09-05 12:00 - 13:00
Kada? Četvrtak 5. rujna 2024., 12 sati
Gdje? ZKM, dvorana Istra
Sudjeluju: Luka Ostojić i učenice/učenici XII. gimnazije (prof. Branimira Palić)
Pisac i novinar, filmski i književni kritičar te urednik Luka Ostojić gostovat će na tribini Književna matineja povodom svoje prve zbirke priča Tišina u osinjaku (Fraktura, 2023.). Autor će razgovarati s učenicama i učenicima zagrebačke XII. gimnazije pod mentorstvom profesorice Branimire Palić. Jesu li se zabavili ili naježili, koliko je tiho u Lukinu osinjaku i kako su iz njega pronašli izlaz, saznaj u rujnu na Festivalu svjetske književnosti!

Kava s autorom: Jean-Baptiste Del Amo
2024-09-05 11:00 - 12:00
Kada? Četvrtak, 5. rujna 2024., 11 sati
Gdje? Knjižara Fraktura
Sudjeluje: Jean-Baptiste Del Amo
Kako pišu najbolji autori zemlje i svijeta, a kako razbijaju kreativnu blokadu? I što rade kada ne pišu? Saznaj to na Kavi s autorom, najboljem događanju koje možeš pronaći u Zagrebu u kasno ljeto! Osvježi se uz neformalnu čašicu razgovora s najvećim imenima svjetske i domaće književnosti u prekrasnom ambijentu Knjižare Fraktura!
Svrati svakodnevno od ponedjeljka do petka od 11 do 12 sati, popričaj s omiljenim autorom i uhvati potpis koji toliko priželjkuješ!

Kaleidoskop kulture
2024-09-05 - 2024-10-05 | Distrikt, Novi Sad, Srbija, Bulevar despota Stefana 5, Novi Sad, Novi Sad, 21000, Serbia
Kaleidoskop je jedinstveni program kulture koji se prestižnim nagradama pozicionirao na evropskoj mapi kao najznačajnija umetnička smotra u regionu.
Sa svojim prepoznatljivim konceptom 4/5 u pet nedelja umetnosti već sedmu godinu u Novi Sad dovodi svetske zvezde, predstavljajući velikane srpske kulture, a pružajući priliku mladim umetnicima jača lokalnu i nacionalnu scenu.

Dubrovniku i Mojoj Majci: performans i izložba DAMIRA ŠEGOTE
2024-09-04 22:00 - 2024-09-06 04:00 | HDLUDU, Šetalište kralja Zvonimira 32, Dubrovnik
Performanse „Dubrovniku i Mojoj Majci“ riječkog suvremenog autora Damira Šegote još je jedan u nizu njegovog komuniciranja s nama dok hrabro javno ponire u vlastite introspekcije u kojima kao da želi što suptilnije prikazati koliko bolna može biti bol. Koristi pritom zatvoreni izložbeni i otvoreni prostor grada Dubrovnika četvrtog i petog rujna ove godine. Započinje četvrtog diskretnijim postavljanjem Urne uz fotografije pokojne Majke i fotografije Straduna razrušenog ratom koji je za nama. Pa kao da je tako florom zaigrao floret u Flori. Između života i smrti. Između nade i beznađa, predaje i borbe, realnosti i mašte. Vidimo dostojanstveni odar bez odra. Vidimo krvlju natopljenu gazu iako je bijela kao nevini veo. Vidimo kako je dotiče tužni baršun flora. Autor otvara prozor Flore kako bi pustio tu prozračnu beskrajno dugu bjelinu. Od odra bez odra do vrta. I dalje…Želi da ima dovoljno za sve koji osjećaju bol. Želi da ima dovoljno i za njegovu bol. Kao da se dobro priprema za vidanje. To je trenutak u kojem spaja osobnu, individualnu bol s golemim kolektivnim gubicima i žalosti.
Prvog nam dana daje naslutiti da je intiman čin pokazivanja boli spreman pretvoriti u manje diskretnu formu. To je četvrtog na petog. Bez riječi verbalizira bol ležeći u jednostavnom bolničkom krevetu na otvorenom, na jednoj dubrovačkoj ulici. Nakon šest podmuklih noćnih sati, praskozorje boli trebalo je biti sred Luže. Ali nije u konačnici tako bilo. Kao da valjda uvijek vrijedi da ništa nije slučajno pa su ove karmine u drugom danu performansa zaobišle mjesto koje okuplja, mjesto koje obavještava. Odvile su se na mjestu gdje je „Don-don-don…“ tiši, gdje ne svjedoči Orladno. Niti drugi. Ta promjena prostora kao da je i ne htijući, bez namjere pokazala paradoks žalovanja u kojem nikada ne bi trebali ostati sami a opet bez obzira na svetog i ovog i onog i Vlaha, ostajemo u samosti te samine. Koristeći se prostorom koji postaje prikladni scenski okvir ti dugi sati predstavljaju dugu patnju u boli, u umiranju, u opsadi. Predstavljaju duge mjesece prijetnje, duge mjesece vrebanja zavidnih snajperskih granata. Autor time ne bježi od sebe samog kao što bi mnogi rado učinili u tuzi. Zna da to nije moguće. I na ovom mjestu kao da skoro uopće ne paše kao u kao da. Iluzije nema. U izrazu hermetički zatvara i postaje jasan, odvažan, bespoštedan: suosjećanje s boli majke, suosjećanje s ranjenim borcem, ranjenim gradom. U tom ležanju, u toj pozi koju tijelom zauzima kao da je u simbiozi sa samom boli. Tako postaje njena esencija. Tako postaje sama bit žalosti i te svirepe sposobnosti naše duše da nas uvede u stanje čežnje za nekim koga više nema.
Autor lakoćom postaje blizak s publikom koristeći ono što je gotovo svakodnevno prisutno: bolnički krevet, flor, gazu, urnu, bolnu besanu noć. Sve to univerzalno nema nikada neutralnu konotaciju. A uvijek ima onu vrlo intimnu. Moguće da to autoru i nije svjesna namjera, ali time može dotaknuti i potaknuti baš svakoga. One obične. I dobre čudake. I zloće. I zlice. Pa valjda i vrtne patuljke.
Kad petog dočeka jutro, autora magična kola zajedno s krevetom vraćaju u vrt Flore. U vrtu, već znamo, čeka gaza. Zašto je tu ta prozračnost, podatnost, nježnost? Da ne dotiče te tužne slike, pomislili bi da je dio vjenčanice, da je mliječni put, da je pupčana vrpca života. Valjda samo nešto tako mekano smije i može prići slomljenosti. Ta bjelina satkati će mijelinsko gnijezdo koje će dati vječnost našim sjećanjima. Postati balzam našoj vječitoj tuzi. Privilegija intime s autorom mi daje moć pa znam da bi to vrlo fino predivo upotrijebio kao plašt da postane vilenjak koji spašava. Koji daje nadu.
Među fjorima Flore ostati će fragmenti tužnog crnog baršuna. Tako će petog uvečer završiti ovaj duboko empatski performanse. Tako će završiti floret dva flora u Flori.
Mirjana Lenči Pernar
Damir Šegota je vizualni umjetnik rođen u Rijeci 1960. Diplomirao je kiparstvo u klasi profesora Josipa Diminića na Sveučilištu u Rijeci te je studirao na Accademia di Belle Arti di Venezia kiparski smjer. Bavi se ambijentalnim umjetničkim instalacijama, performansima, hepeningom, ready-made, kiparstvom, grafičkim dizajnom i scenografijom. Osnivač je i suosnivačem nekolicine formalnih i neformalnih umjetničkih grupa te autor samostalnih i sudionik, kao jedan od autora, grupnih izložbi. Autor je i niza projekata. Ravnatelj je Škole za primijenjenu umjetnost u Rijeci, predsjednik Hrvatskog društva likovnih umjetnika Rijeka te član Upravnog vijeća Muzeja moderne i suvremene umjetnosti u Rijeci.

Medvjed, šala za jednog glumca i jazz kvartet / Zijah A. Sokolović i ljubljanski jazz kvartet Lolita
2024-09-04 21:00 - 23:30 | Hrvatski prirodoslovni muzej, Demetrova 1, Zagreb, 10000, Croatia (Local Name: Hrvatska)
Već u prvoj slici predstave instrumenti se izdvajaju kao likovi: saksofon preuzima ulogu Jelene Ivanove Popove, udovice koja se u žalovanju za svojim mužem zatvorila između četiri zida, dok bas gitara preuzima ulogu sluge Luke. Elementi teatra dolaze na scenu pojavljivanjem glumca u ulozi Grigorija Stepanoviča Smirnova, koji prvotno dolazi naplatiti dug, a potom počinje osjećati ljubav prema udovici. Scena tako postaje mjesto gdje instrumenti kroz glazbu postaju glumci, a glumac kroz glumu postaje instrument. Preplitanjem i spajanjem ovih dvaju umjetničkih načina izražavanja, teatarska iluzija dobiva hrabru i neobičnu, rijetko interesantnu dimenziju.
Predstava je svoju premijeru imala 1997. u Ljubljani, od kada je uz veliki uspjeh gostovala diljem Europe i svijeta, te osvojila preko 20 nagrada na mnogobrojnim prestižnim festivalima i manifestacijama, od kojih se ističe Grand Prix za režiju u Moskvi i deset Grand Prix nagrada na međunarodnim festivalima.

Wrong Language Tour: scensko čitanje poezije
2024-09-04 21:00 - 22:00
Početkom rujna čeka te europska senzacija The Wrong Language Tour – šest autorica i autora s Kosova, Srbije i Švicarske koji književnost pretvaraju u nezaboravan performans! Ariane von Graffenried, Blerina Gaxha Rogova, Maša Seničić, Adelina Tërshani, Dario Hajrić i Gerhard Meister, u pratnji benda, pokazat će ti svu snagu žive riječi.

Dvostruki portret: Reinard Kaiser-Mühlecker i Edo Popović
2024-09-04 20:00 - 21:00
Kada? Srijeda, 4. rujna 2024., 20 sati
Gdje? ZKM, dvorana Miško Polanec (Janje)
Sudjeluju: Reinhard Kaiser-Mühlecker i Edo Popović; moderira Sanja Jovičić
Kako izgleda život na selu od jutra do mraka? Koja je cijena mira i tišine? I može li se ikada ovladati prirodom ili ona ima posljednju riječ? Saznat ćemo to na tribini Dvostruki portret na kojoj gostuju nagrađivani austrijski pisac Reinhard Kaiser-Mühlecker i jedan od naših najcjenjenijih pisaca Edo Popović.
Reinhard Kaiser-Mühlecker predstavit će svoj novi roman Krivolovci (Fraktura, 2024.; prijevod Andy Jelčić), maestralnu priču o podrijetlu i nesigurnosti u svijetu koji se radikalno mijenja, nagrađen Bavarskom književnom nagradom. Mladi Jakob marljivo vodi farmu svojih roditelja, brine se o životinjama i miru u obitelji, svjestan da mora postojati nešto više od toga. Kad se slikarica Katja ponudi za pripravnicu na farmi, Jakob počinje shvaćati što bi to nešto moglo biti. Zajedno pokreću ekološki uzgoj životinja, zaljubljuju se i zasnuju obitelj, ali Jakob ne uspijeva pobjeći od mračne strane svoga karaktera, nepovjerljivosti i okrutnosti… Na Dvostrukom portretu otkrij Krivolovce autora kojeg je nobelovac Peter Handke stavio uz bok književnim velikanima Adalbertu Stifteru i Knutu Hamsunu.
Austrijskom piscu pridružit će se Edo Popović, koji će na tribini govoriti o knjizi Zapisi iz Stranice Gornje (OceanMore, 2019.), nadahnutoj životom na selu nadomak Slovenije, napisanoj s partnericom Ljiljanom Đorđević. Autori o Zapisima kažu sljedeće: “Ovo nije priručnik za život na selu. Ova knjiga govori o nekim našim iskustvima na imanju, a sve što se može shvatiti kao neko uputstvo, vrijedilo je samo za nas i samo u trenutku kad smo to radili. Već sljedećeg dana situacija je u vrtu i voćnjaku nova, drukčija, jučerašnje iskustvo ne može se u cijelosti primijeniti. (…) Smatramo da nema pouzdanih recepata za poslove na imanju. Postoje samo široki okviri unutar kojih se krećemo, a sve drugo ovisi o trenutku u kojem se stvar dešava, u kojem djelujemo.
Kao i u životu, uostalom.”
Ne propusti Edu Popovića, drugo lice Dvostrukog portreta!
Dvostruki portret moderirat će Frakturina urednica Sanja Jovičić, a razgovor će pratiti simultani prijevod.

Razotkrivanje: Johanna Mo
2024-09-04 19:00 - 20:00
Kada? Srijeda, 4. rujna 2024., 19 sati
Gdje? ZKM, dvorana Istra
Sudjeluju: Johanna Mo i Morana Zibar (moderatorica)
Na samom kraju ljeta rashladi se detektivskim serijalom broj 1 u Švedskoj čija su prava prodana u sedamnaest zemalja, briljantnom trilogijom Ubojstva na otoku koja napetost dovodi do usijanja, a predstavit će je autorica, samostalna urednica i prevoditeljica Johanna Mo. Sva tri dijela hit-trilogije – Noćni pjevač, Ljiljan iz sjene i Tamni brijest (Fraktura, 2022. i 2024.; prijevod Elizabeta Vrbančić) – povezana su likom karizmatične policijske inspektorice Hanne Duncker koja pokušava riješiti jezive zločine prekrasnog otoka Ölanda dok je zazivaju duhovi prošlosti i neriješene tajne vlastite obitelji. Smještena u čarobni ambijent drugoga po veličini švedskoga otoka, u zajednicu otočana koji ne praštaju i ne zaboravljaju, trilogija Ubojstva na otoku preselit će te u svijet nevjerojatne ljepote, misterija i strave. Na Razotkrivanju upoznaj Johannu Mo, novu veliku zvijezdu skandinavskog noira!
S Johannom Mo razgovarat će lovkinja u HRT-ovoj Potjeri Morana Zibar, a razgovor će pratiti simultani prijevod.

Dvostruki portret: Dušan Šarotar i Marko Gregur
2024-09-04 18:00 - 19:00
Kada? Srijeda, 4. rujna 2024., 18 sati
Gdje? ZKM, dvorana Miško Polanec (Janje)
Sudjeluju: Dušan Šarotar i Marko Gregur; moderira Patricija Horvat
Koliko je malen čovjek ispod zvijezda? Stvara li sam svoju sudbinu u burnim trenucima povijesti? I čeka li svakoga njegovo mjesto sreće? Ova i brojna druga pitanja postavit će tribina Dvostruki portret na kojoj gostuju jedan od najpoznatijih i najprevođenijih slovenskih pisaca, prevoditelj, fotograf i scenarist Dušan Šarotar i Marko Gregur, naš nagrađivani pisac, pokretač Alpe Jadran festivala mladih pisaca, predsjednik organizacijskog odbora međunarodnoga festivala književnosti Galovićeva jesen i jedan od pokretača te glavni urednik časopisa Artikulacije.
Dušan Šarotar na Festivalu će predstaviti roman Zvjezdana karta (Fraktura, 2024.; prijevod Anita Peti-Stantić), dragulj suvremene slovenske književnosti o sudbini jedne obitelji u Prekomurju u vrijeme nacističkih progona Židova. Franc Schwarz, mali židovski trgovac, razvija posao kako bi obitelji, supruzi Ruži i sinu Eugenu, osigurao bolji život, a kao svoju priliku vidi obilje i dobru povezanost svijeta nakon Prvog svjetskog rata. Franc putuje i trguje od Čakovca do Trsta, od Sobote do Ljubljane i Beča, ali tamna sjena nacizma polako se nadvija nad Europu… Kada u ljeto 1944. sve prekomurske Židove odvedu u Auschwitz, život Franca i njegove obitelji, ali i čitavog Prekomurja, stubokom će se promijeniti. Posjeti tribinu Dvostruki portret s piscem čiji je izraz književna kritika usporedila s poetikom redatelja Béle Tarra i pisca i scenarista Lászla Krasznahorkaija (Petra Vidali, Večer).
Marko Gregur na tribini će predstaviti novi naslov Ekspozicija tame (Hena Com, 2024.), kroniku jedne obitelji na burnoj pozornici 20. stoljeća. Ispripovijedan iz perspektive dječaka, poslije muškarca, slijepca nadimka Mračnjak, roman prati sudbinu bogate trgovačke cincarske obitelji Aviro u imaginarnom podravskom selu Viro. Liniju te sudbine uvelike kroje izdaja i krivnja, ali i čežnja, ljubav i kajanje. Nalik na Šarotara, Gregur obiteljsku priču smješta u važne povijesne koordinate; nalik na Šarotara, uranja je u specifičnu atmosferu koju autor opisuje kroz analogiju sa slikarstvom, kao “ambijent Kovačićeva ljeta i Lackovićeve zime”. Istraži portret Marka Gregura na Festivalu svjetske književnosti!
Dvostruki portret moderirat će prevoditeljica Patricija Horvat.

Književne sudbine klasika: Natalia Ginzburg
2024-09-04 13:00 - 14:00
Kada? Srijeda, 4. rujna 2024., 13 sati
Gdje? ZKM, dvorana Miško Polanec (Janje)
Sudjeluju: Ana Badurina i Anda Bukvić Pažin
Književnost pišeš velikim slovom? Klasici na tvojoj polici zauzimaju posebno mjesto? Posjeti novu tribinu Književne sudbine klasika o jednoj od najvažnijih talijanskih književnica, prevoditeljica i intelektualki dvadesetog stoljeća Nataliji Ginzburg. Na Festivalu otkrij Obiteljski rječnik (Bodoni, 2023.; prijevod Ana Badurina), ujedno maestralnu osobnu priču i anatomiju jednog doba i jedne zemlje. Na stranicama Obiteljskog rječnika privatni se život sastoji od fašizma, rasnih progona, ali i potrebe da se nakon rata krene iznova. Ali tu je i univerzalna tema koja se tiče svih nas u svim epohama: način na koji se mijenja naša privrženost, kako određena prijateljstva, određene sklonosti postupno zamjenjuju obitelj iz koje potječemo i postaju naša nova obitelj. Posjeti tribinu i osjeti moć književnih klasika!
Knjiga Obiteljski rječnik objavljena je uz potporu talijanskog Ministarstva vanjskih poslova i međunarodne suradnje.
O liku i djelu Natalije Ginzburg govorit će prevoditeljice i sveučilišne lektorice Ana Badurina i Anda Bukvić Pažin.

Književna matineja: Snježana Banović, "Kronika sretnih trenutaka"
2024-09-04 12:00 - 13:00
Kada? Srijeda 4. rujna 2024., 12 sati
Gdje? ZKM, dvorana Istra
Sudjeluju: Snježana Banović i učenice/učenici X. gimnazije (prof. Ružica Filipović)
Redateljica, spisateljica i redovita profesorica na Odsjeku Produkcije Akademije dramske umjetnosti Sveučilišta u Zagrebu Snježana Banović gostovat će na tribini Književna matineja povodom nove knjige Kronika sretnih trenutaka (Fraktura, 2023.). Autorica će razgovarati s učenicama i učenicima zagrebačke X. gimnazije pod mentorstvom profesorice Ružice Filipović. Otkrij što nove generacije kažu o mitskim osamdesetim godinama u Zagrebu, vjerno i toplo opisanima u Kronici sretnih trenutaka!
